Det var formentlig et ildebefindende, der førte til at en 37-årig mand kørte i grøften torsdag aften.

En 37-årig mandlig bilist endte i grøften ved et solouheld torsdag aften. Uheldet skete på Thisted Landevej, hvor manden kørte i nordvestlig retning. Politiet fik meldingen om uheldet klokken 19.02. Det fortæller vagtchef Jesper Sørensen. - Han fik muligvis et ildebefindende og kørte ud i rabatten og i grøften, siger Jesper Sørensen fra Nordjyllands Politi. Den 37-årige slap fra uheldet uden skrammer. - Der var udelukkende materiel skade, siger vagtchefen.